ועדת העבודה, הרווחה והבריאות, כנסת 18, פרוטוקול מספר 207, 2010-02-01 10:00

רחל אדטו: שלום, אני פותחת את ישיבת הוועדה.

רחל אדטו: אני רוצה לפתוח ולשאול, האם יש הערות לנוסח המונח על השולחן.

זאב פייקובסקי: אני יו"ר הוועדה הטכנולוגית של איגוד תעשיות המזון.

זאב פייקובסקי: אני חושב, שמגיעה ברכה על התקנות האלה.

זאב פייקובסקי: אנחנו נהיה המדינה השלישית בעולם, שמחייבת סימון חומצות שומן טרנס.

זאב פייקובסקי: בשנת 1993 היינו המדינה השנייה בעולם שחייבה סימון תזונתי.

זאב פייקובסקי: זה בהחלט צעד מבורך.

זאב פייקובסקי: יחד עם זאת, יש לנו כמה הערות טכניות, שבשיחות עם משרד הבריאות לא הצלחנו ליישב.

זאב פייקובסקי: אני חושב שהן חשובות כדי לאחד גם בין הדרישות הקיימות בקודקס אלמנטריוס ב-FDA ואלף קנדה.

זאב פייקובסקי: הקודקס שייך לארגון הבריאות העולמי, אבל הם הארגונים המובילים בסימון חומצות טראנס.

רחל אדטו: אלה שתי המדינות שיש להן סימון, קנדה וארצות הברית?

זאב פייקובסקי: קנדה, ארצות הברית ואולי אוסטרליה.

זאב פייקובסקי: באירופה אין חובת סימון תזונתי בכלל, למרות שישראל עשתה זאת כבר בשנת 1993.

זאב פייקובסקי: אני פשוט מוריד את הכובע בפני משרד הבריאות והתעשייה שתמכה בזה.

זאב פייקובסקי: דנמרק מתקדמת מאוד באיחוד האירופי, והיא מגבילה כמות שומן טראנס על מוצרים.

זאב פייקובסקי: היא עושה זאת כמדינה אחת בתוך האיחוד, ולא כחלק מדרישות רגולטיביות של האיחוד עצמו.

זאב פייקובסקי: לעצם העניין יש לנו מספר בקשות, שאני חושב שניתן היה להיענות להן.

זאב פייקובסקי: בהגדרה עצמה כולם מדברים על NON-Conjugated כאשר בעברית המילה היא מצומדות.

זאב פייקובסקי: זה נכון שבתקנות ישנה הגדרה כימית מסוימת, אבל היא הגדרה שאיננה מקובלת באף אחד משלושת הארגונים שהזכרתי.

זאב פייקובסקי: התרגום המילולי של לא צמודות הוא אחר.

זאב פייקובסקי: גם אם תכללנה שתי מילים באנגלית, זה מאוד חשוב גם בהיבט הבינלאומי וגם מבחינת השפה המדוברת בתוך משרד הבריאות והתעשייה עצמה.

רחל אדטו: כלומר, אתה חושב שהמילים אינם צמודים לא מבטאים את המונח NON-Conjugated.

זאב פייקובסקי: נכון.

זאב פייקובסקי: יכול להיות שבאופן כימי יהיה ויכוח, ויגידו שזה אותו הדבר.

זאב פייקובסקי: אני שואל, למה לא להיצמד לתקינה בינלאומית שמדברת על זה.

רחל אדטו: כי אנחנו מתרגמים.

רחל אדטו: כאשר אני קראתי את זה לפני הישיבה, היה ברור לי לחלוטין שזאת הכוונה.

רחל אדטו: לא חשבתי שיש איזושהי בעיה.

זאב פייקובסקי: אדם שבא מהעולם הכימי יכול להבין את זה, אבל מאחר ואנחנו גם מדברים אל העולם והתקנות האלה גם עוסקות בייבוא מוצרי מזון והסימון שלהם צריך לתת את המונח NON-Conjugated.

רחל אדטו: השאלה היא מהי עמדת משרד הבריאות, והאם אפשר לכתוב באנגלית בתוך התקנות.

אייל לב ארי: אפשר.

רחל אדטו: מהי עמדת משרד הבריאות?

ענת כעביה-בן יוסף: אנחנו חושבים שזה נמצא כבר בתוך התקנה.

ענת כעביה-בן יוסף: אינם צמודים זה בעצם NON-Conjugated.

ענת כעביה-בן יוסף: אנחנו לא חושבים שצריך להוסיף את המונח באנגלית היות וזה כבר מתורגם.

רחל אדטו: אבל השאלה היא, האם התרגום הוא הולם או לא.

רחל אדטו: בשני המקרים ישנה אותה כוונה, השאלה היא האם יש איזושהי הטעיה.

ענת כעביה-בן יוסף: יש לי הצעת פשרה: לא מצומדים.

זאב פייקובסקי: אני ביקשתי.

זאב פייקובסקי: אמרתי שהמילה מצומדים היא לא צמודים.

רחל אדטו: האם המילה מצומדים נותנת את המענה?

זאב פייקובסקי: האם יש בעיה לכלול שתי מילים באנגלית בתוך התקנות?

זאב פייקובסקי: האם זה פוגע במשהו?

זאב פייקובסקי: זה לא פוגע בשום דבר.

רחל אדטו: האם למשרד הבריאות יש בעיה עם זה?

ענת כעביה-בן יוסף: זה פשוט חוזר על עצמו.

רחל אדטו: איפה זה מופיע במקום אחר?

ענת כעביה-בן יוסף: אם אנחנו נכתוב אינם מצומדים ובסוגריים את התרגום גם באנגלית, זה נראה לי מיותר.

רחל אדטו: אם כותבים "אינם מצומדים" זה ייתן לכם מענה?

זאב פייקובסקי: זה ייתן מענה, אבל היינו רוצים בכל זאת שייכתבו שתי המילים באנגלית כי אנחנו מדברים גם אל העולם.

זאב פייקובסקי: מדובר בייבוא מאוד גדול.

זאב פייקובסקי: אמנם אני בא מאיגוד תעשיות המזון, אבל מדובר בייבוא גדול.

זאב פייקובסקי: כאשר יבואן מתרגם ליצרן שלו, הוא צריך גם להגיד לו למה הכוונה בהיבט הבינלאומי.

רחל אדטו: האם אנחנו יכולים לכתוב את המונח הזה באנגלית?

רחל אדטו: אני לא חושבת שזה כל כך עקרוני.

רחל אדטו: כאשר מדובר על חומצות שומן, המונח הזה זה שם המשחק.

זאב פייקובסקי: בדיוק.

זאב פייקובסקי: קונג'וגייטד זה לא חלק מהסימון.

רחל אדטו: NON-Conjugated במקרה כזה הוא דבר מהותי.

רחל אדטו: זו המשמעות של סוג חומצת השומן הזאת.

רחל אדטו: אני חושבת שזו הערה מהותית.

ענת כעביה-בן יוסף: אני לא הבנתי מדוע המילה צמודים לא מספקת.

שרון גוטמן: מצומדים אפילו.

שרון גוטמן: אנחנו מוכנים לשנות למצומדים כדי שיהיה תרגום ממש.

רחל אדטו: נציגות משרד הבריאות, האם יש לכם בעיה עקרונית עם הדבר הזה?

רחל אדטו: אני חושבת שההערה הזו היא נכונה.

רחל אדטו: אני חושבת של- NON-Conjugated במקרה של חומצות טראנס יש משמעות.

רחל אדטו: זה שם המשחק בתחום הזה.

רחל אדטו: אם אין לכם בעיה עקרונית עם זה, אני מוכנה לקבל את הדרישה הזו.

שרון גוטמן: אני לא הבנתי מה הבעיה.

רחל אדטו: הבעיה היא בעיה של תרגום.

רחל אדטו: אני יכולה להבין מה זה, אבל מישהו אחר לא יבין שזו הכוונה בתרגום.

זאב פייקובסקי: בדיוק כך.

רחל אדטו: למען הסר ספק, בואו נכתוב את המונח המקובל כדי שלא תהיה שאלה של פרשנות: מצומדים, צמודים, מוצמדים וכו'.

רחל אדטו: אני רוצה שיהיה ברור למה הכוונה.

זאב פייקובסקי: למשל, כאשר מדובר בחומצת טראנס חיובית CLA, שאיננה נכללת בסימון, אף אחד לא משתמש בשם אחר.

רחל אדטו: אם אין לכם התנגדות, הייתי מציעה להכליל את המונח.

ענת כעביה-בן יוסף: הבעיה היא שאנשי המקצוע שלי לא כל כך מבינים מה הבעיה, והם כן מתנגדים.

שרון גוטמן: בדרך כלל לא מתרגמים בתקנות.

שרון גוטמן: אפשר לתרגם את כל התקנה.

רחל אדטו: אנחנו לא מבקשים לתרגם את הכל.

רחל אדטו: בואו לא נקצין את זה.

רחל אדטו: אנחנו לא מבקשים לתרגם את הכל, אז בואו לא נקצין את זה לכיוון של שינוי הכל בציניות כזו.

שרון גוטמן: האם אנחנו יכולים לחשוב על זה?

רחל אדטו: כן.

רחל אדטו: תחשבו על זה עד סוף הישיבה.

זאב פייקובסקי: יש לנו התייחסות נוספת לגבי תיקון תקנה 3, לגבי הסימון של אותם הערכים: "אם אינה עולה על 0.1 גרם, אם אינה עולה על 0.5 גרם".

זאב פייקובסקי: בכל מקום בעולם מקובל לסמן אפס כי זה מבלבל את הצרכן.

רחל אדטו: לא הבנתי.

זאב פייקובסקי: למשל, אם תכולת חומצות השומן הרוויות אינה עולה על 0.1 גרם במאה גרם, יסומנו לצד רכיב זה המילים: פחות מ-0.1 או 0.1 לפי העניין.

זאב פייקובסקי: כלומר, אם זה 0.1.

זאב פייקובסקי: בכל מקום בעולם בו יש את הסימון הזה, בערכים הנמוכים האלה כתוב: "יסומן לידו אפס".

רחל אדטו: איך אתה רוצה שזה ינוסח?

זאב פייקובסקי: "אם תכולת חומצות השומן הרוויות אינה עולה על 0.1 גרם במאה גרם, יסומן לצד רכיב זה המספר אפס".

זאב פייקובסקי: אנחנו לא רוצים לבלבל את הצרכן.

זאב פייקובסקי: ב-FDA מדובר על פר סרבינג ולא פר מאה גרם.

זאב פייקובסקי: כלומר, במנה של 30 גרם או 50 גרם באחוזים מכפילים פי 3 או פי 2.5.

זאב פייקובסקי: לכן, אין משמעות לכתוב: פחות מ-0.1.

זאב פייקובסקי: צריכה להופיע המילה אפס כמו בכל מקום אחר בעולם.

זאב פייקובסקי: זה בלבול הצרכן.

זאב פייקובסקי: אין לו שום יתרון ברגע שהוא יודע את המידע הזה.

זאב פייקובסקי: אותו דבר לגבי כולסטרול.

זאב פייקובסקי: בארצות הברית עד שני מיליגרם מסומן אפס.

זאב פייקובסקי: אם מדובר במנה של 30 גרם, אז במאה גרם זה הופך ל-6 מיליגרם.

זאב פייקובסקי: הסימון שלנו הוא פר מאה גרם, ואנחנו מוכנים לקבל את ההחמרה הזו.

זאב פייקובסקי: אין שום הגיון לסמן עד שני מיליגרם כולסטרול.

זאב פייקובסקי: אלה ערכים שמבלבלים את הצרכן, ואין להם שום תרומה לאספקט הבריאותי.

רחל אדטו: אתה רוצה שליד כל מה שהערך שלו הוא פחות מ-2.5 יהיה כתוב אפס.

זאב פייקובסקי: נכון.

רחל אדטו: מה קורה כאשר אנחנו מדברים על אריזה המכילה 300 גרם או 500 גרם?

רחל אדטו: אז כבר מדובר ב-2.5 כפול 5.

זאב פייקובסקי: לא.

זאב פייקובסקי: אני מדבר על מאה גרם.

זאב פייקובסקי: מנה של 300 או 500 גרם היא איננה מנת צריכה אישית.

זאב פייקובסקי: זה דבר שאתה מוזג מתוך קופסה.

זאב פייקובסקי: אדם שקונה חצי קילו חומוס או חצי קילו גבינה, מדבר על מאה גרם.

זאב פייקובסקי: אני מוכן להוריד את ה-2.5 מיליגרם ל-2 מיליגרם כמו בארצות הברית ולשים את זה פר 100 גרם.

זאב פייקובסקי: בכל מקרה, אין הגיון למספרים האלה פחות מ-2.5 מיליגרם.

זאב פייקובסקי: למה לא יירשם ליד אפס כמו בכל העולם?

זאב פייקובסקי: אותו דבר גם לגבי שומן טראנס.

זאב פייקובסקי: בארצות הברית פחות מחצי גרם פר סרבינג יסומן לידו אפס, בהסתייגות אחת כאשר יש קליים על המוצר.

זאב פייקובסקי: אם על המוצר כתוב דל כולסטרול או ללא משהו אחר, אפשר להכניס את זה.

זאב פייקובסקי: כלומר, בארצות הברית מבחינים בצורה ברורה בין הכמות האבסולוטית כאשר יש קליים, לבין הכמות האבסולוטית של אותו רכיב כאשר לא נעשה קליים.

רחל אדטו: למה הנוסח הזה מפריע לך?

רחל אדטו: למה זה משנה?

זאב פייקובסקי: כיוון שזה מבלבל.

רחל אדטו: מצד שני, זה מוסיף שורה נוספת של סימונים.

רחל אדטו: במקרה וזה דל כולסטרול, דל קלוריות, דל טראנס, יש סוג נוסף של סימון.

זאב פייקובסקי: לא.

זאב פייקובסקי: אם המוצר עצמו מסומן כדל או כנטול, זה משהו אחר.

זאב פייקובסקי: אז לא יהיה אפס אלא הערך האמיתי.

רחל אדטו: אז אתה מכניס עוד סוג אחד של סימון למוצרים שהם דל.

זאב פייקובסקי: אם אנחנו מדברים אל העולם, אנחנו צריכים לפעול כמו שהעולם הנאור פועל ולא להמציא דברים.

זאב פייקובסקי: את שומן הטראנס התחילו כבר לסמן במקום אחר.

זאב פייקובסקי: חלק גדול מהמוצרים הם מיובאים.

זאב פייקובסקי: באותם מוצרים יצטרכו לעשות סימון מיוחד, או להתחיל ולשנות את כל הסימון.

זאב פייקובסקי: אני מציע לעשות האחדה בדומה למה שקיים בעולם.

רחל אדטו: מהי תגובת משרד הבריאות?

ענת כעביה-בן יוסף: אני אבהיר כמה דברים.

ענת כעביה-בן יוסף: ישנן את תקנות הסימון התזונתי, שמראות את העובדות התזונתיות הרשומות על המוצר.

ענת כעביה-בן יוסף: המוצר משתקף בסימון התזונתי.

ענת כעביה-בן יוסף: בנוסף, יש את נושא המסרים התזונתיים.

ענת כעביה-בן יוסף: הנושא של המסרים התזונתיים נשען על הסימון התזונתי.

ענת כעביה-בן יוסף: מעליו, המסרים הבריאותיים.

ענת כעביה-בן יוסף: מהבחינה הזו, צריך להפריד בין השניים.

ענת כעביה-בן יוסף: בתקנות האלה אנחנו רוצים לשקף את האמת – מה שיש במוצר.

ענת כעביה-בן יוסף: אם זה פחות מגבול הזיהוי של הבדיקה, היינו רוצים שהצרכנים יידעו את זה, כי יש את הנושא המצטבר.

ענת כעביה-בן יוסף: יש פה צריכה מצטברת של שומן טראנס, שומן רווי, שמזיקים לבריאות.

רחל אדטו: מה קורה אם זה פחות מ-0.1?

ענת כעביה-בן יוסף: מבחינתו, לא ניתן לגלות מתחת.

ענת כעביה-בן יוסף: לכן, זה כמו אפס.

ענת כעביה-בן יוסף: הנושא של המסר התזונתי לא נקבע מתוך התקנות.

ענת כעביה-בן יוסף: הוא נקבע וקיים בתקן 1145 לסימון מזון ארוז מראש, ושם אנחנו נדון בנפרד לגבי המסרים.

רחל אדטו: אם יירשם אפס או 0.1, איך זה משפיע?

ענת כעביה-בן יוסף: נושא של ללא טראנס, לא נדון עד היום ברביזיה של תקן 1145, והוא יידון בקרוב.

ענת כעביה-בן יוסף: השאלה שתישאל, האם בכלל כדאי לתת מסר כזה, שיעודד אנשים לצרוך מוצרים באופן הזה.

ענת כעביה-בן יוסף: יש ביקורת עצומה לנושא של הסימון בארצות הברית.

ענת כעביה-בן יוסף: מנת צריכה יכולה להיות 30 גרם.

ענת כעביה-בן יוסף: לרוב היא פחות ממאה גרם.

ענת כעביה-בן יוסף: גם בארצות הברית יש ביקורת עצומה על הנושא הזה, שאפשר להגיע לגרם וחצי באותו מוצר.

רחל אדטו: שמסומן כאפס טראנס.

ענת כעביה-בן יוסף: כן.

ענת כעביה-בן יוסף: עכשיו יש ביקורת אדירה על הנושא הזה, והולכים לשנות את זה.

ענת כעביה-בן יוסף: בנוסף לזה, ב-FDA אין מסר תזונתי.

ענת כעביה-בן יוסף: לא נקבע עדיין מסר תזונתי לחומצות שומן טראנס, מאחר ועדיין אין קצובה יומית מומלצת.

ענת כעביה-בן יוסף: הרצון הוא לצמצם ככל שניתן על פי אותם קריטריונים והמלצות של ה-WHO.

רחל אדטו: מהי העמדה שלכם לגבי הסיפא של הדברים שנאמרו קודם, על מוצרים מיובאים שכבר מגיעים מסומנים בשיטה הזו ואז צריך לשנות את הסימון שלהם.

ענת כעביה-בן יוסף: יש שונות עצומה בכל הנוגע לחקיקה במדינות אחרות, לרבות נושא הסימון.

ענת כעביה-בן יוסף: הסימון הוא נושא חם, כיוון שהוא משתקף במוצר, הוא משתקף על גבי התווית.

ענת כעביה-בן יוסף: על היבואנים לעמוד בדרישות הסימון כפי שמשתקפות בחקיקה הישראלית.

רחל אדטו: כלומר, צריך לשנות את הסימון של המוצרים המגיעים לארץ.

ענת כעביה-בן יוסף: צריך לדעת את ההרכב האמיתי של המוצר.

רחל אדטו: כלומר, אם משהו מגיע מארצות הברית וכתוב עליו אפס צריכים לשנות זאת לעתים.

ענת כעביה-בן יוסף: בדיוק כפי שנעשה עד עכשיו עבור כולסטרול ושומן.

שרון גוטמן: הסימון בארצות הברית הוא לא לפי מאה גרם, אלא לפי סרבינג שזה דבר משתנה.

שרון גוטמן: ממילא צריך לשנות את הנתונים ולאו דווקא סימון תזונתי.

שרון גוטמן: אנחנו מדברים על המון פרטי סימון.

שרון גוטמן: לגבי תקנה 1145 יש דרישות שלא תמיד זהות בארצות הברית – יצרן וכתובתו, יבואן וכתובתו, תאריך אחרון לשימוש, מזון מהנדס גנטית, שיש לנו על כך מחלוקות וכו'.

שרון גוטמן: יש המון הבדלים בין הסימון באירופה ובארצות הברית לבין הסימון ישראל.

אבידו גרינצברג: אני רוצה לומר מילה על ההשלכות התזונתיות שיש לסימון של אפס.

אבידו גרינצברג: מסקרים של צריכת מזון, מצאנו שיש הרבה אנשים באוכלוסייה שצורכים 10 פרטי מזון תעשייתי ביום.

אבידו גרינצברג: כלומר, ניתן לחשוב שאפס כפול 10 זה אפס.

אבידו גרינצברג: בפועל, יש לכך תרומה תזונתית.

אבידו גרינצברג: ענת אמרה קודם, שישנה ביקורת מאוד גדולה על כך.

אבידו גרינצברג: הביקורת היא בעיקר מצד הארגונים העוסקים בתזונה.

אבידו גרינצברג: הדיאטנים והרופאים טוענים שיש לכך משמעות.

אבידו גרינצברג: שיווקים אפס נראה יפה.

אבידו גרינצברג: הצרכן אומר: אפס זה טוב.

אבידו גרינצברג: אנחנו לא רוצים שהמסר הזה יעבור לצרכן, מפני שזו הטעיה.

אבידו גרינצברג: בין אפס לבין פחות מ, יש הבדל גדול מבחינת איך הצרכן תופס את זה.

עינת חליבה: אני רציתי לציין, שמבחינה אנליטית ניתן לזהות גם פחות מ-0.5.

עינת חליבה: כלומר, מעשית אפס לא באמת יהיה אפס.

עינת חליבה: אנחנו יכולים לראות גם 0.1 ופחות מזה.

עינת חליבה: 0.5 הוא משהו שמקובל, אבל מבחינה אנליטית אפשר גם לראות פחות.

עינת חליבה: זה יהיה לא נכון לכתוב אפס במקרה הזה.

ענת כעביה-בן יוסף: יש דוח של ארגון שעוסק בתזונה בארצות הברית, שמציג בדיוק את הבעייתיות הזו.

ענת כעביה-בן יוסף: בדוגמא שהם מציגים אפס גרם רשום מאוד בגדול.

ענת כעביה-בן יוסף: המוצר כולל 16 גרם של חומצות שומן רוויות, 80% מהערך היומי.

ענת כעביה-בן יוסף: זה מאוד מטעה.

ענת כעביה-בן יוסף: זה מושך מאוד את הצרכנים, אבל כאשר לא מסתכלים על המוצר בכללותו, חושבים שהמוצר בריא.

ענת כעביה-בן יוסף: מזה אנחנו רוצים להימנע.

רחל אדטו: בניגוד לסעיף הראשון, בסעיף השני אני מסכימה לחלוטין עם העמדה של משרד הבריאות.

זאב פייקובסקי: אין לנו כל בעיה לסמן.

זאב פייקובסקי: אנחנו נעמוד בכל דרישה.

רחל אדטו: כאשר אתה אומר אפס, זה כאילו נקי ואין כלום.

רחל אדטו: במקרה הזה זה לא מדויק.

רחל אדטו: לכן, יש כאן איזושהי הטעיה שלא בכוונה.

רחל אדטו: יש אנשים שיש להם רגישות.

רחל אדטו: כאשר הם קוראים אפס ולמעשה זה לא אפס אלא 0.1, יש בעיה בצורת הסימון.

זאב פייקובסקי: יש לנו הערה נוספת בנוגע לסעיף 5: "תחילתן של תקנות אלה שנה מיום פרסומן".

זאב פייקובסקי: אנחנו צריכים להבין שמדברים פה על עשרות אלפי מוצרים עם מספר מצומצם של מעבדות, כאשר הבדיקות תארכנה הרבה זמן.

זאב פייקובסקי: זה לא דבר שניתן לתקף אותו סתם בצורה של סימון.

זאב פייקובסקי: בשנת 2001 היו תקנות סימון תוספי מזון, ולא היתה שום בעיה.

זאב פייקובסקי: כל אחד ידע בדיוק מה הוא מכניס.

זאב פייקובסקי: היה צריך להביא לידי ביטוי את הפורמולציה על גבי האריזה.

זאב פייקובסקי: גם זה נמשך עד שנת 2004.

זאב פייקובסקי: התעשייה לא חושבת שהיא תוכל לעמוד בשנה, כיוון שזה כולל בדיקות ותקוף הנתונים.

זאב פייקובסקי: אי אפשר לתת נתונים לא מתוקפים.

זאב פייקובסקי: שנה זה לא מספיק.

רחל אדטו: מה אתה מציע?

זאב פייקובסקי: שנתיים.

זאב פייקובסקי: מדובר בעשרות אלפי מוצרים.

זאב פייקובסקי: כל מוצר מזון בישראל שאחוז השומן שלו מעל 2% יצטרך להיבדק מהפן של שומן טראנס, שלא נבדק עד היום כלל, וכולסטרול וחומצות שומן רוויות, שעד היום נדרשו רק מ-4.5% ומעלה.

זאב פייקובסקי: יש פה עשרות אלפי מוצרים שיצטרכו להישלח לבדיקות, ולאחר מכן יצטרכו לתקף את הנתונים.

זאב פייקובסקי: בדיקה אחת לא מספיקה, וצריך לבצע מדגם.

זאב פייקובסקי: אנחנו מבקשים שנתיים.

רחל אדטו: מהי התגובה של משרד הבריאות?

שרון גוטמן: אנחנו סברנו, ששנה זו תקופה מספיקה להערכות.

שרון גוטמן: אנחנו הסתכלנו על ההיבט של עדכון האריזות, ולא כל כך על נושא הבדיקות.

שרון גוטמן: אנחנו לא יכולים להיכנס לנעליהם ולדעת במה זה כרוך מבחינתם.

שרון גוטמן: אנחנו נשאיר את זה לשיקול דעת הוועדה.

זאב פייקובסקי: יש פה עניין אובייקטיבי לחלוטין.

זאב פייקובסקי: לא ניתן יהיה לבצע את זה.

זאב פייקובסקי: חבל שנבוא בעוד שנה ונבקש מהוועדה דחייה.

זאב פייקובסקי: לא מדובר רק בסימון האריזות.

זאב פייקובסקי: מדובר בהחלפת כל האריזות של המזון בישראל של מוצרים בהם 2% ומעלה, ובחלק גדול צריך פשוט לתקף את הבדיקות.

רחל אדטו: אני בן אדם של פשרות.

רחל אדטו: אתם אומרים שנה ואתם מבקשים שנתיים, אז אולי נקבע שנה וחצי.

זאב פייקובסקי: אבל שרון בעצמה אומרת שהיא התייחסה רק לנושא של האריזות.

זאב פייקובסקי: היא לא לקחה בחשבון את הנושא של הבדיקות.

זאב פייקובסקי: לכן, אני מניח שגם לשנתיים שרון היתה מסכימה.

שרון גוטמן: אבל התקנות האלה היו בגלגולים במשך כמה שנים טובות.

רחל אדטו: בואו נסכם על שנה וחצי.

רחל אדטו: פשרה טובה היא ששני הצדדים לא יוצאים לגמרי מרוצים.

אייל לב ארי: היו הצעות פרטיות של חה"כ אורי אורבך ויעקב כץ.

אייל לב ארי: הם רצו לסמן גם סוכרים.

אייל לב ארי: הם התייחסו גם לעניין השומנים, וביקשו שסוכרים יסומנו על התווית באופן מודגש.

אייל לב ארי: השאלה היא, האם מבחינת משרד הבריאות יש בעיה עם זה שנושא השומנים יסומן באופן מודגש.

שרון גוטמן: יש לנו עוד תיקון לתקנות בקנה לגבי הרטריטול.

שרון גוטמן: אנחנו נעביר לכם את התיקון בימים הקרובים.

שרון גוטמן: אני מציעה, שבנושא הזה נדון בתיקון, וזה כדי לא לעכב את התיקון הנוכחי.

רחל אדטו: אני בעד.

רחל אדטו: אני חושבת שהנושא של הסוכרים זה סיפור חדש.

זאב פייקובסקי: זה לא רק סוכרים, אלא גם סיבים תזונתיים.

זאב פייקובסקי: זה לא פשוט כל כך.

אייל לב ארי: אנחנו מדברים עכשיו רק על הנושא של ההדגשה.

שרון גוטמן: יש לי תיקון כבר מוכן לגבי הרטריטול, תיקון מאוד קטן, ואני מניחה שגם לתעשייה לא תהיה התנגדות.

זאב פייקובסקי: כן.

זאב פייקובסקי: אנחנו ביקשנו אותו.

שרון גוטמן: אז אני יכולה להעביר לכם את הטיוטה הזאת תוך כמה ימים, ואז אפשר לעשות דיון מקצועי קצר לגבי ההדגשה.

רחל אדטו: אז תבואו עם הסכמה לגבי הדבר?

שרון גוטמן: זה תלוי בתעשייה.

זאב פייקובסקי: זה לא כל כך טריביאלי.

רחל אדטו: אני מסכימה, שאת הסוכרים אי אפשר להכניס בדרך אגב.

רחל אדטו: השאלה שנשארה פתוחה, היא לגבי הסימון המודגש.

זאב פייקובסקי: אנחנו לא מוכנים לזה כרגע.

רחל אדטו: האם אתם תבואו בפעם הבאה עם הבנה?

זאב פייקובסקי: אנחנו היינו רוצים שתהיה רביזיה מלאה.

זאב פייקובסקי: כל דבר כזה פירושו מיליונים של שינויי אריזות.

זאב פייקובסקי: כל הדברים צריכים לבוא פעם אחת בבת אחת.

זאב פייקובסקי: אם עוזבים את הרטריטול, אז זה כלום.

זאב פייקובסקי: מי שמשתמש בו יסמן אפס במקום 2.4.

זאב פייקובסקי: זו לא הבעיה.

זאב פייקובסקי: מבחינת ההדגשה והוספת הסוכרים, זה משהו אחר.

זאב פייקובסקי: כל דבר כזה פירושו עלות של עשרות מיליוני שקלים לתעשייה.

זאב פייקובסקי: אי אפשר לבוא כל פעם בדרישה לתקן סעיף אחד בתקנות.

רחל אדטו: זה תלוי ברוח הדברים.

רחל אדטו: אתה אומר שצריך לצפות מראש.

זאב פייקובסקי: יש את הנושא של סיבים תזונתיים, שצריך להגדיר אותם וכמה קלוריות הם תורמים.

זאב פייקובסקי: האיחוד האירופי מתקדם בזה.

זאב פייקובסקי: אני בעד.

זאב פייקובסקי: אנחנו הצענו למשרד הבריאות, שיצרף מומחים מהתעשייה ונעבוד ביחד.

רחל אדטו: האם אתם לא עובדים ביחד?

זאב פייקובסקי: לצערנו, לא.

זאב פייקובסקי: הצענו את זה בלי תשלום.

רחל אדטו: אז אולי נעביר חקיקה שתעבדו ביחד.

זאב פייקובסקי: הלוואי.

זאב פייקובסקי: אני אקדם את זה בברכה.

זאב פייקובסקי: אנחנו היינו אצל איתמר גרוטו, וסיכמנו שנביא מומחים משלנו ונקדם את הדברים.

ענת כעביה-בן יוסף: אתם יושבים בוועדות.

זאב פייקובסקי: את לא מכירה את מה שקורה.

שרון גוטמן: סעיף 5 עוסק באופן הסימון:" 5א.

שרון גוטמן: הסימון התזונתי ייעשה על אריזת המזון במקום בולט לעין בתוך מסגרת, בצורת טבלה, בנוסח בעברית ובסדר כמצוין בתוספת הראשונה".

שרון גוטמן: לעניין ההדגשה, יכול להיות שזה לא רק לסוכרים אלא לכלל הסימון.

אייל לב ארי: לא.

אייל לב ארי: ההתייחסות היתה לסימון של סוכרים ושומנים.

שרון גוטמן: בארצות הברית יש להם דוגמא לסימון התזונתי.

רחל אדטו: האם אתם יכולים לשבת ביניכם, ובמהלך השבוע הקרוב להעביר לנו תשובה לגבי זה?

זאב פייקובסקי: אני לא יכול להתחייב.

זאב פייקובסקי: מדובר בהרבה דברים.

זאב פייקובסקי: התקנה הזו משפיעה על כל האריזה.

רחל אדטו: ברור, אבל אם אנחנו כבר מתייחסים לנושא הסימון חבל שזה יתגלגל ושוב ייפתח בתור נושא חדש.

זאב פייקובסקי: נשב עם משרד הבריאות, ונראה איפה אפשר לשלב את זה.

רחל אדטו: כמה אתם צריכים, שבועיים?

זאב פייקובסקי: אני לא חושב.

ענת כעביה-בן יוסף: אני לא חושבת שהנושא הזה הוא כל כך פשוט.

ענת כעביה-בן יוסף: זה לא רק עניין של אופן הסימון.

ענת כעביה-בן יוסף: ברגע שאתה מדגיש רכיבי סימון, אתה מעביר מסר.

ענת כעביה-בן יוסף: אני הייתי רוצה להסתכל על זה ברמה היותר כללית.

ענת כעביה-בן יוסף: יש לנו את תוכנית 2020- אנטי השמנה, וכל הנושאים קשורים ומשולבים אחד בשני.

זאב פייקובסקי: היום יש כל מיני סמלים שרוצים לשים על האריזות.

רחל אדטו: כלומר, שני הצדדים לא רוצים התייחסות לסימון כרגע.

זאב פייקובסקי: בהחלט.

אבידו גרינצברג: אני רוצה לומר משהו בשביל לחזק את זה.

אבידו גרינצברג: לפני כמה שבועות היה פה דיון בנושא של סימון נתרן.

אבידו גרינצברג: אנחנו יכולים לומר, שאנחנו רוצים שגם הנתרן יהיה מודגש.

אבידו גרינצברג: אסור להוציא דברים מהקשרם.

אבידו גרינצברג: לכן, אני מדגיש את מה שענת אמרה קודם.

רחל אדטו: כאשר מוכרים בורקס, איך מסמנים את זה?

זאב פייקובסקי: כותבים: טעים.

רחל אדטו: נתחיל לקרוא את הנוסח.

אייל לב ארי: אנחנו נקריא נוסח, שבמהות שלו הוא לא שונה ממה שהעלינו לאתר של הוועדה.

אייל לב ארי: תקנות בריאות הציבור בתוקף סמכותי לפי סעיף 3 לפקודת בריאות הציבור (מזון) [נוסח חדש], התשמ"ג- 1983, באישור שר הבריאות, ובאישור ועדת העבודה הרווחה והבריאות של הכנסת לפי סעיף 21א לחוק יסוד: הכנסת ולפי סעיף 2(ב) לחוק העונשין, התשל"ז- 1977 , אני מתקין תקנות אלה: (1) בתקנה 1 לתקנות בריאות הציבור (מזון) (סימון תזונתי), התשנ"ג - 1993 4 (להלן – התקנות העיקריות), אחרי הגדרת "דגים", יבוא: ""חומצות שומן טראנס" – חומצות שומן בלתי רוויות המכילות פחמן הנמצא בקשר כפול אחד או יותר; הקשרים הכפולים אינם מצומדים (Non-Conjugated) זה לזה, מופרדים על ידי קבוצה מתילנית אחת לפחות; חומצות השומן הן בעלות מבנה המכונה טראנס שבו כל מימן נמצא בצד מנוגד במרחב;" (2) אחרי הגדרת "המנהל", יבוא: ""מעבדה מוכרת" – מעבדה שהכיר בה המנהל לעניין תקנות אלה.

אייל לב ארי: "

אייל לב ארי: כאן אנחנו צריכים להחליט לגבי צמד המילים: לא מוצמדים.

רחל אדטו: קודם כל נתקן את זה ללא מוצמדים במקום לא צמודים.

רחל אדטו: אני בעד להכניס את הביטוי NON-Conjugated למען הסר ספק.

אור רוזנמן: אז החלפנו את הצמודים למצומדים, והוספנו בסוגריים NON-Conjugated.

אור רוזנמן: אני ממשיך לקרוא תקנה 2: 2.

אור רוזנמן: תיקון תקנה 3: א) בתקנה 3 (ג) לתקנות העיקריות- (1) במקום "4.5%" יבוא "2%"; (2) במקום "יסומנו גם תכולת הכולסטרול בו ואחוז חומצות שומן רוויות", יבוא "יסומנו גם התכולה של חומצות שומן רוויות, חומצות שומן טראנס וכולסטרול בו (להלן- רכיבי השומן)".

אור רוזנמן: (3) בסופה יבוא: "ואולם - (1) אם תכולת חומצות השומן הרוויות אינה עולה על 0.1 גרם ב - 100 גרם, יסומנו לצד רכיב שומן זה המלים פחות מ – 0.1 גרם או 0.1 גרם, לפי העניין; (2) אם תכולת חומצות שומן טראנס אינה עולה על 0.5 גרם ב-100 גרם, יסומנו לצד רכיב שומן זה המלים פחות מ- 0.5 גרם או 0.5 גרם, לפי העניין; (3) אם תכולת הכולסטרול אינה עולה על 2.5 מיליגרם ב- 100 גרם, יסומנו לצד רכיב שומן זה המלים פחות מ-2.5 מיליגרם או 2.5 מיליגרם, לפי העניין.

אור רוזנמן: "

רחל אדטו: אני רוצה להבהיר, שהסעיף הזה משמעו לא בדיקות שגרה שמשרד הבריאות רוצה לעשות, אלא רק במקרים שמתעורר חשד שיש סימון לא נכון מלכתחילה, אין התאמה למה שהוצג למשרד הבריאות.

רחל אדטו: הסעיף הזה אמור לענות על המקרים האלה ולא כשגרה.

זאב פייקובסקי: יש לי הערה.

זאב פייקובסקי: במקום "מזון" כתוב "מזון ארוז מראש".

אייל לב ארי: זה יהיה "מזון".

שרון גוטמן: התקנות מדברות על "מזון".

אייל לב ארי: זה יישאר "מזון" בנוסח של משרד הבריאות.

אור רוזנמן: קורא את תיקון התוספת הראשונה: 4.

אור רוזנמן: התוספת הראשונה, במקום חלק ב' לתוספת הראשונה לתקנות העיקריות, יבוא: "חלק ב' סך השומנים (גר') fats (gr.) Total חומצות שומן רוויות (גר')* Saturated Fatty Acids (gr.)

אור רוזנמן: * חומצות שומן טראנס (גר') Trans Fatty Acids (gr.) כולסטרול (מ"ג) Cholesterol (mg.

אור רוזנמן: ) 5.

אור רוזנמן: תחילתן של תקנות אלה שנה וחצי מיום פרסומן.

רחל אדטו: אנחנו עוברים להצבעה.

רחל אדטו: ה צ ב ע ה בעד – 1 נגד – אין נמנעים – אין התקנות אושרו יישר כוח על סימון הטראנס.

רחל אדטו: תודה רבה, הישיבה נעולה.